**ZÁPIS č. 8**

 **Z RIADNEHO ZASADNUTIA SPRÁVNEJ RADY TASR**

 **28. augusta 2023 so začiatkom o 15.00 h**

**Prítomní členovia Správnej rady:** Peter Mestický, Alena Mezeiová, Ladislav Mikuš, Jozef Bednár

**Ospravedlnení:** Jozef Tuhovčák

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedla predsedníčka SR TASR Alena Mezeiová. Konštatovala, že rada je uznášaniaschopná, navrhla program zasadnutia a dala o ňom hlasovať.

Program:

1. **Hodnotenie činnosti a hospodárenia TASR za I. polrok 2023**
2. **Voľby do NR SR v spravodajstve TASR**
3. **Rôzne**

**UZNESENIE č. 01/28/08/2023:**

Členovia SR TASR schválili program zasadnutia:

ZA: PROTI: 0 ZDRŽAL SA: 0

 P. Mestický

 J. Bednár

 A. Mezeiová

 L. Mikuš

**Uznesenie bolo prijaté.**

1. **Hodnotenie činnosti a hospodárenia TASR za I. polrok 2023**

Ako uviedol V. Puchala, verejnoprávna Tlačová agentúra Slovenskej republiky (ďalej len TASR) poskytovala počas I. polroka 2023 v zmysle zriaďovateľského zákona služby v oblasti spravodajstva. Správy vydávala v slovenskom jazyku, anglickom a maďarskom jazyku. Ponúkala ich verejnosti a odberateľom doma i v zahraničí.

 TASR vyhľadávala aktuálne, včasné, overené, neskreslené a nestranné informácie, ktoré spracovávala formou textových súborov, zvukových záznamov a zvukovo-obrazových záznamov. Informácie uchovávala v svojich archívoch.

 **Tlačová agentúra Slovenskej republiky (TASR) splnila v hodnotenom období všetky úlohy,** ktoré jej ukladá zákon č. 385/2008 Z. z. o Tlačovej agentúra Slovenskej republiky. Agentúra dôsledne plnila podmienky zmluvy č. MK-187/2022/M  o poskytovaní služieb vo verejnom záujme a Dodatku č. 1 k tejto z zmluve podľa § 3 ods. 5 č. 385/2008 Z. z. o Tlačovej agentúre Slovenskej republiky a o zmene niektorých zákonov v znení neskorších predpisov, ktorú uzavrela s Ministerstvom kultúry Slovenskej republiky.

 TASR priniesla v prvom polroku 2023 správy o udalostiach v politike, ekonomike, kultúre, samospráve, športe a ďalších oblastiach života doma i v zahraničí.

 TASR bola vo svojom spravodajstve slobodná a nezávislá**.** Spravodajstvo nebolo v prospech, či v neprospech žiadnej politickej, hospodárskej, náboženskej, etnickej alebo inej záujmovej skupiny. Špecificky sa agentúra venovala problematike národností, cirkví, zdravotne a sociálne znevýhodnených občanov, školstvu, vede, prevencii pred kriminalitou a ďalším informáciám vo verejnom záujme.

 Spravodajstvo bolo objektívne, vyvážené a prinášalo celistvé informácie o dianí doma i v zahraničí bez ohľadu na komerčnú hodnotu informácie.

 **TASR vydala v hodnotenom období 127 633 multimediálnych správ.** V slovnom spravodajstve priniesla 70 686 správ, vydala 7 589 zvukov, 47 388 fotografií a 1 970 videospráv. TASR TV odvysielala naživo 483 prenosov tlačových konferencií.

 **TASR prinášala verejnosti i odberateľom informácie o chode štátu a jeho inštitúcií.** **Pokrývala aktivity prezidentky republiky, zasadnutia vlády a parlamentu.** **V zahraničnom servise dominovala téma vojny na Ukrajine.**

 TASR zaznamenala vládnu a parlamentnú krízu, ktorá vyvrcholila prijatím uznesenia o konaní predčasných parlamentných volieb 30. septembra 2023. Redaktori prinášali informácie o riadnych i mimoriadnych schôdzach NR SR k odvolávaniu ministrov dočasnej vlády Eduarda Hegera, februárovej diskusii o poskytnutí stíhačiek MIG Ukrajine, o zdražovaní potravín, zachytávali konštituovanie vlády odborníkov, ktorú prezidentka vymenovala v máji. Reportéri tiež sledovali predstavenie programového vyhlásenia a napokon aj vyslovenie nedôvery vláde odborníkov Ľudovíta Ódora v parlamente v polovici júna. TASR dávala priestor tak koaličným i opozičným názorom.

 Redaktori zachytili neúspešné referendum o zmene Ústavy SR v súvislosti so skrátením volebného obdobia v januári i bezpečnostnú konferenciu Globsec.

 V oblasti justície redaktori podrobne zaznamenávali pokračujúce pojednávania a súdy v jednotlivých kauzách. V ekonomickej oblasti bol dôraz na ceny energií, infláciu, balíčky pomoci a sociálne dopady krízy. V zahraničnej oblasti dominovala vojna na Ukrajine. TASR priniesla informácie o voľbe prezidenta v Česku, pohrebe pápeža Benedikta či korunovácii Karola III.

 **Prostredníctvom stáleho spravodajcu v Bruseli,** cestou zahraničných spravodajcov v krajinách EÚ, domácich spravodajcov i zmluvných zahraničných agentúr **TASR kontinuálne informovala o dianí v EÚ,** legislatívnych procesoch, pôsobení europoslancov a našich ďalších predstaviteľov v európskych štruktúrach.

 **Vysielaním osobitných spravodajcov TASR prinášala spravodajstvo zo zahraničných ciest slovenských ústavných činiteľov a prijatí predstaviteľov iných krajín.** TASR pokrývala účasť prezidentky SR Zuzany Čaputovej na samite NATO v Bruseli, návštevu centra výcviku Lešť spolu s prezidentom Českej republiky, ich aprílovú spoločnú návštevu Ukrajiny, stretnutie lídrov B9 s prezidentom Bidenom vo Waršave, stretnutie s Frankom Walterom Steinmajerom v Berlíne, účasť na korunovácii Karola III.

**Redakcie TASR zaznamenali návštevy európskych štátnikov na Slovensku** (taliansky prezident Sergio Mattarella, francúzsky prezidenti Emmanuel Macron, holandský kráľ Viliam Alexander).

 **TASR priniesla informácie zo zahraničných pracovných ciest predsedu parlamentu** Borisa Kollára v Rakúsku, Švajčiarsku, Čine, Uzbekistane, zo stretnutia predsedov parlamentov EÚ v Prahe i z prijatia vo Vatikáne. Agentúra informovala o mimoriadnom stretnutí lídrov EÚ v Bruseli za účasti premiéra Eduarda Hegera, na zasadaní Rady Európy či na stretnutí s prezidentom Zelenskym na Ukrajine.

 **TASR priniesla podrobné informácie o dianí v regiónoch,** prostredníctvom svojich sedemnástich redakčných pracovísk v mestách a obciach Slovenska a mnohých spolupracovníkov.

 **V športe** to bol začiatkom roka sled pretekov **SP v lyžovaní s P. Vlhovou vo Flachau, Záhrebe, Špindlerovom Mlýne,  SP v biatlone v Ruppoldingu**, neskôr MS v lyžovaní vo francúzskom Courcheveli, v marci pohárové stretnutie vo futbale Slovanu Bratislava v Bazileji, v máji MS v hokeji v Rige. Redaktori zachytili tiež ME v basketbale žien v slovinskej Ľubľane, kvalifikácie vo futbale na Islande a Lichtenštajnsku.

 **TASR je dnes jediné médium na Slovensku, ktoré produkuje spravodajstvo aj v noci.**

 Hospodárenie a financovanie Tlačovej agentúry Slovenskej republiky sa v hodnotenom období riadilo hlavne zákonom č. 385/2008 Z. z. o Tlačovej agentúre Slovenskej republiky a o zmene niektorých zákonov v znení neskorších predpisov, zákonom č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, zákonom č. 431/2002 Z. z. o účtovníctve v znení neskorších predpisov a zákonom č. 595/2003 Z. z. o dani z príjmov v znení neskorších predpisov.

 **Príjmy TASR za I. polrok 2023 dosiahli výšku 4 230 136 EUR. Výdavky boli vykázané vo výške 2 891 032 EUR. Tlačová agentúra ukončila I. polrok 2023 s prebytkom vo výške 1 339 104 EUR.**

 Súhrnné náklady dosiahli za I. polrok výšku 2 493 679 EUR. Celkové výnosy za hodnotené obdobie dosiahli čiastku 2 482 461 EUR. Agentúra ukončila I. polrok so stratou vo výške 11 218 EUR.

 Príjmy z vlastnej činnosti predstavovali v prvom polroku 2023 nárast o takmer 4,6 %.

 **Žiaden veľký odberateľ nezrušil služby TASR v hodnotenom období.**

 **Na hospodárenie agentúry malo negatívny vplyv zvyšovanie prakticky všetkých nákladových položiek v dôsledku externých vplyvov.** Inflácia, nárast cien energií, služieb, nárast indexácie nájomného, nízke mzdy a potreba aspoň minimálnej valorizácie, to všetko spôsobovalo problémy pri rozvoji verejnej služby. Agentúre pribúdali úlohy v zmysle zákona o kybernetickej bezpečnosti, zákona o systémoch verejnej správy, navyšovalo sa stravné, príplatky za prácu v noci apod.

 Nárast nákladov priniesla od júna 2023 valorizácia miezd zamestnancov o 3 %. Zvyšovanie miezd v štátnej správe a samospráve v roku 2023 o 7 a 10 % i jednorazová odmena 500 EUR sa TASR netýkali.

 TASR dokázala efektívne existovať a rozvíjať sa len preto, že pred časom pristúpila k optimalizácii počtu zamestnancov až na úroveň ohrozenia základných vitálnych funkcií a veľmi efektívne narábala s každým eurom. **Na druhej strane, agentúra získala nových odberateľov na trhu, vrátane veľkého klienta JOJ Group.** Táto možnosť akvizície nových odberateľov sa takmer vyčerpala. Navyšovanie cien je limitované silou trhu. Pri významnom raste cien dochádza k ohrozeniu menších odberateľov, ktorí si nemôžu spravodajstvo agentúry dovoliť a uprednostnia alternatívne, často menej dôveryhodné zdroje. Takýto postup nie je vo verejnom záujme.

 Financovanie úloh vo verenom záujme bolo v uplynulých rokoch realizované prostredníctvom zmluvy so štátom vo výške 2 200 000 EUR. Táto základná suma sa od roku 2015 nemenila napriek nárastu všetkých vstupov a požiadaviek na služby. V niektorých rokoch získala agentúra po rokovaniach s MK SR navýšenie príspevku vo forme dodatkov s rôznou výškou. Od roku 2020 bol počet dodatkov minimálny.

 Na neudržateľnosť financovania opakovane upozorňoval manažment TASR. Upozornila na to aj Správna rada TASR listom, ktorý adresovala predsedovi parlamentu, ministrovi financií a ministerke kultúry. Aj na základe tejto iniciatívy schválila Národná rada SR v júni 2023 dodatok, ktorý upravuje financovanie TASR.

 **Národná rada Slovenskej republiky 20. júna 2023 prijala zmenu zákona č. 532/2010 Z. z. o Rozhlase a televízii Slovenska (RTVS), ktorou zároveň novelizovala aj zákon 385/2008 Z. z. o Tlačovej agentúre Slovenskej republiky (TASR). Cieľom tejto legislatívnej zmeny bol stabilnejší rámec financovania úloh vo verejnom záujme realizovaných verejnoprávnymi médiami.**

 **Ad hoc uzatvárané dohody so štátom od roka 2024 nahradí nárokovateľný príspevok zo štátneho rozpočtu vo výške 0,0029 percenta z HDP.**

 Zdrojom príjmov pre agentúru bol v prvom polroku 2023 aj **projekt European Newsroom v Bruseli, na ktorom TASR spolupracuje s nemeckou agentúrou DPA,** francúzskou AFP a ďalšími európskymi agentúrami. S francúzskou agentúrou AFP má TASR fact checkingový program. Agentúra prinášala aj autentické zvuky v nemčine agentúry DPA.

 **V januári 2023 začala naplno pracovať spravodajkyňa TASR v Prahe.** Efektívnosť tohto kroku sa ukázala pri kvalite pokrývania prezidentských volieb v Českej republike. Nová spravodajkyňa prináša textové, zvukové, foto a video správy.

 **TASR v hodnotenom období podpísala zmluvu s belgickou agentúrou BELGA** a rozšírila overené portfólio kvalitných informačných zdrojov.

 TASR v I. polroku 2023 vypracovala a uviedla do prevádzky **koncepciu zverejňovania informácií na sociálnych sieťach. Bol vytvorený špeciálny tím** pre túto oblasť. Došlo k pomenovaniu obsahových priorít, technológií a personálnej zodpovednosti pri zverejňovaní informácií a fotografií a videí TASR na facebooku, Twitri a Instagrame. Táto jednotná komunikácia prináša viac správ pre verejnosť aj prostredníctvom týchto kanálov.

 **TASR TV patrí k dominantným vysielateľom živých prenosov tlačových konferencií** na webe a na sociálnych sieťach. V prvom polroku 2023 odvysielala TASRTV **483 priamych prenosov**, čo je nárast oproti druhému polroku 2022 (403 prenosov). Celkovo bolo publikovaných 718 videí.

 TASR TV pokračovala aj v I. polovici roka 2023 rastúcimi číslami na sociálnych sieťach najmä v oblasti dosahu, sledovanosti a interakcií. **Priame návštevy FB stránky TASR TV** ako veľmi dôležitý ukazovateľ cieleného záujmu o obsah, **vzrástli medziročne až o 76,4 %, čo reflektuje významný progres v profilovaní publika.**  V I. polroku 2023 FB stránka TASR TV prekonala hranicu **76 050 odberateľov obsahu**.

 Pre odberateľov rozvíja TASR ďalšiu novinku: **čítané správy pre rádia**. Ide o krátku zvukovú selekciu toho podstatného doma i vo svete. Zvukové správy pripravujú a načítavajú redaktori TASR so skúsenosťou z práce v rádiách.

 **TASR vypracovala dokumentáciu a investovala do technológií pre zabezpečenie úloh vyplývajúcich z auditu kybernetickej bezpečnosti. Nový audit bude v septembri 2023.** TASR je podľa zákona č. 69/2018 Z. z. o kybernetickej bezpečnosti zaradená do registra prevádzkovateľov základných služieb.

 **TASR vyvíja technológie pre lepšie sprístupnenie archívnych zdigitalizovaných fotografií. Pribudnúť by mal archív fotografií agentúry AP a rokuje sa o spolupráci s fotobankou AFP.** Systém zjednotí vstup do všetkých existujúcich archívov fotografií, prinesie predaj fotografií cez e-shop a významne zvýši komfort pre odberateľov.

 Prostredníctvom fotobanky Profimedia TASR distribuovala archívne fotografie i aktuality odberateľom v Českej republike. Správy TASR v angličtine odoberajú mnohé zahraničné agentúry, vrátane AP, AFP, DPA, Reuters apod.

 V oblasti AI technológií TASR pripravila a realizuje projekt automatizovaných sumárov udalostí a automatizovanú tvorbu niektorých typov správ. Na webe pripravuje model automatického načítavania správ. **Pre internú potrebu redaktorov sa implementuje softwér na automatizované prepisovanie zvukov, čo prinesie mimoriadne zefektívnenie práce pri tvorbe správ z tlačových konferencií.**

 **V hodnotenom období pokračoval špecifický projekt k 30. výročiu vzniku Slovenskej republiky s názvom** Slovensko30. Išlo o súbor správ, ktorý sa cez archív a spomienky účastníkov zameral na pripomenutie si procesu vzniku samostatnej SR, cez analytikov na zhodnotenie jej vývoja politického, ekonomického i spoločenského a cez súčasníkov aj na komparáciu postavenia SR a ČR po 30 rokoch.

 **Seriál Slovenčina180** bol pripomenutím 180 výročia uzákonenia spisovného jazyka štúrovcami. TASR ponúkla seriál dokumentačných správ a profilov významných osobností formujúcich slovenský jazyk a literatúru v minulosti, ktorý doplnili dokumentačné materiály o procese kodifikácie spisovného jazyka pred 180 rokmi a na oživenie **aj súbor správ v niektorých dialektoch - to všetko aj so zvukovými záznamami.**

 **TASR v závere júna pripravila projekt pokrývania volieb do Národnej rady SR. Sformulovala základné pravidlá rovnosti a nediskriminácie pre účastníkov volebného zápasu a metodiku pokrývania udalostí. TASR je počas volieb záložným úložiskom a distribútorom informácií pre Štatistický úrad SR v prípade jeho výpadku, či potenciálnej bezpečnostnej hrozby.**

 Nedostatok kvalitných redaktorov na trhu rieši TASR vzdelávaním vlastných elévov. TASR pokračuje vo výučbe **predmetu Agentúrna žurnalistika na UCM v Trnave**. Výučbu zabezpečuje manažment a vedúci redaktori TASR. Prínosom je aj skutočnosť, že TASR viacerých študentov už zamestnala a pracujú v agentúre na pozíciách redaktorov, dispečerov či webových editorov.

 Novinkou bolo nadviazanie **spolupráce s agentúrou AKO**. Na základe zmluvy TASR priniesla vlastný prieskum, ktorý sa týkal vzniku Slovenskej republiky a vojny na Ukrajine, nasledovali témy bývania a jeho dostupnosti.

 **V spolupráci s ČTK vedúci Obrazovej redakcie Michal Svítok pripravil výstavu svojich fotografií spolu so svojim českým kolegom v Hodoníne.**

 V rámci starostlivosti o zdravie zamestnancov TASR v závere roku **pripravila koncepciu starostlivosti o duševné zdravie.** V januári a februári prebehol cyklus stretnutí s certifikovaným psychoterapeutom priamo v priestoroch agentúry.

 **TASR v súčasnosti preberajú všetky relevantné médiá na Slovensku a je silnou značkou kvalitných, rýchlych a férových správ.**

 Novelizácia zákona o TASR, ktorú v júni schválil parlament, zvýši nezávislosť média. Rokovanie o dodatkoch nahradí pevne stanovený rámec. Novela **umožní TASR posilniť spravodajské kapacity v čase enormnej potreby korektného informovania verejnosti, ktorá je zo sociálnych sietí permanentne zaplavovaná rôznymi formami propagandy, vrátane šírenia hoaxov a dezinformácií.**

 **TASR vo svojej koncepcii rozvoja plánuje posilniť kvalitné zahraničné zdroje, spravodajcov v zahraničí, redakčné pracoviská v regiónoch, exportný servis, AI, kybernetickú bezpečnosť, či kvalitu technológií na sprístupňovanie archívov.**

Členovia SR TASR v diskusii vysoko ocenili, že TASR nestagnuje, ale pripravuje rozvojové programy, nové produkty a služby, rovnako sa venuje vzdelávaniu v oblasti žurnalistiky a spolupráci s vysokými školami. Mimoriadne pozitívne hodnotia aj markantný nárast sledovateľov na sociálnych sieťach.

Správna rada vzala materiál na vedomie.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Voľby do NR SR v spravodajstve TASR**

GR TASR V. Puchala predstavil členom SR spravodajský manuál TASR k predčasným parlamentným voľbám 30. septembra 2023, v ktorom detailne opísal, akým spôsobom bude agentúra prinášať informácie v predvolebnom období, počas hlasovania, ako aj počas volebnej noci a v dňoch po nej.

Správna rada vzala materiál na vedomie.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Rôzne**

Členovia Správnej rady sa dohodli na termíne najbližšieho rokovania 26/9/2023 o 15:00.

Predsedníčka SR TASR A. Mezeiová v súlade s Rokovacím poriadkom SR TASR ukončila zasadnutie rady.

Bratislava, 28. augusta 2023

Zapísala:

 Alena Mezeiová v.r.